|  |  |
| --- | --- |
| PÉTER ILDIKÓ  földrajz  BSc, 7. félév  Nyíregyházi Főiskola Természettudományi és Informatikai Kar |  |

Témavezető:

|  |
| --- |
| Dr. Sütő László  főiskolai docens, Turizmus és Földrajztudományi Intézet |

Teljesítménytúrák földrajzi adottságai és szerepe bükki túrák példáján

Napjainkban igen nagy probléma a mozgásszegény életmód. Azonban számos alacsony költségű kikapcsolódási és sportolási lehetőség létezik, köztük több outdoor tevékenység is, amit élvezettel és rendszeresen végezhetnének a megfelelő mennyiségű és minőségű mozgás megléte érdekében. Ilyen például a gyalogtúrázás, amihez nem kell magas fokú technikai, taktikai felkészültség. A teljesítménytúrázás, terepfutás, mint turisztikai termék jól igazodik az igényekhez, hazákban is egyre nagyobb népszerűségnek örvend.

Érdeklődésem, s az aktív rekreációval kapcsolatos aktuális trendek vezettek ahhoz, hogy egy sportturisztikai termék vizsgálatával foglalkozzak. Ez a gyalogos természetjárás, s azon belül a teljesítménytúrák azok, amelyekkel szeretnék behatóbban foglalkozni. A kutatásom célja, hogy az általam választott rendezvények példáján bemutassam a teljesítménytúrázás szerepét a turizmus világában, rávilágítsak a földrajzi adottságok szerepére, a résztvevők motivációira. Mindezek a tapasztalatok úgy gondolom a gyakorlatban is felhasználhatók a természetjárás fejlesztésében.

Az összes teljesítménytúrát bemutatni nem tudom, így kedvenc hegységem, a Bükk túrái közül a szarvaskői Öko-Park Túrát (SZÖPT) és a No megállj csak! Less Nándor Emléktúrát (LNE) választottam esettanulmányoknak. Az adott túrákon való részvétellel nemcsak az általam összeállított kérdőíves felmérést tudtam elvégezni, hanem a terepi felmérést is, megtapasztaltam annak domborzati és egyéb nehézségeit, szépségeit, problémáit. Megfigyeléseim, a túratársakkal, szakértőkkel megbeszélt vélemények, interjúk sokat segítettek a téma feldolgozásában.

Mivel én is szeretek túrázni nem igazán értettem azt, hogy hogyan lehet egyszerre élvezni a természet szépségeit, megnézni a látnivalókat, emberi kapcsolatokat építeni miközben szintidőhöz kötve teljesítjük a választott távot? Úgy tűnik, erre a teljesítménytúrákon résztvevők motivációi adhatnak támpontot. Ezek alapján a kutatás során vizsgálataim céljai:

* a természetjárás földrajzi kapcsolatai hogyan befolyásolják a túrák teljesíthetőségét: a felszíni kőzetek, lejtőkitettség, a lejtőmeredekség, a relatív relief, az időjárási elemek, a talajtípus, a növényzet tulajdonságai a túrázók szemszögéből,
* a természetjárás és a teljesítménytúrázás mennyire összeegyeztethető,
* melyek a teljesítménytúrákon résztevők motivációi,
* mennyire befolyásolják a helyszínek a résztvevők egyéni és csoportjellemzőit,
* milyen ismeretterjesztő funkcióval bírnak a teljesítménytúrák?